PTA-skooldogter raakgery ná sy vir hond weghardloopŉ Skooldogter is ernstig beseer ná sy Donderdag in Selatistraat, Menlopark, deur ŉ motor raakgery is. “Na wat verneem word was die meisie besig om van die skool af huis toe te stap, toe ŉ hond glo uit ŉ erf ontsnap en haar begin jaag het,” het Jeffrey Wicks, woordvoerder van Netcare911 Vrydag gesê. “In ŉ poging om van die hond te vlug het die meisie voor ŉ voertuig ingehardloop.”. “Paramedici het by die toneel opgedaag en die meisie in ŉ ernstige toestand aan die kant van die pad aangetref. Sy is op die toneel gestabiliseer en vir kop- en rugbeserings behandel. Sy is met ŉ ambulans na die Tshwane-distrikshospitaal geneem,” het Wicks bygevoeg. Die bestuurder van die voertuig is ongedeerd. Die hond kon nie opgespoor word nie.